b'\n_START_ARTICLE_\nMug\xc4\x97 (paroda)\n_START_SECTION_\nPaskirtis\n_START_PARAGRAPH_\nInteresantai gali palyginti tam tikros r\xc5\xab\xc5\xa1ies produkcij\xc4\x85, per gan trump\xc4\x85 laik\xc4\x85 susidaryti vaizd\xc4\x85 apie situacij\xc4\x85 rinkoje. Prezentantams tai yra puiki proga pristatyti produkcij\xc4\x85 itin didelei auditorijai suinteresuot\xc5\xb3 asmen\xc5\xb3, specialiai atvykstan\xc4\x8di\xc5\xb3 \xc4\xaf mug\xc4\x99 ir aktyviai besidomin\xc4\x8di\xc5\xb3 mug\xc4\x97s dalyviais bei j\xc5\xb3 veikla, u\xc5\xbemegzti, atnaujinti, i\xc5\xa1pl\xc4\x97sti ry\xc5\xa1ius, reklamuoti(s), platinti informacij\xc4\x85, dalom\xc4\x85j\xc4\x85 med\xc5\xbeiag\xc4\x85, gerinti \xc4\xafvaizd\xc4\xaf bei garsinti savo veikl\xc4\x85, atnaujinti \xc5\xbeinias apie rinkos pasi\xc5\xabl\xc4\x85 bei paklaus\xc4\x85, jos naujoves bei prognozuoti jos vystymosi kryptis bei tempus._NEWLINE_Rinkos ekonomikos po\xc5\xbei\xc5\xabriu mug\xc4\x97s skatina rinkos skaidrum\xc4\x85, atvirum\xc4\x85, kartu ir konkurencij\xc4\x85, var\xc5\xbeym\xc4\x85si, regionin\xc4\x99 pl\xc4\x97tr\xc4\x85, sandori\xc5\xb3 sudarymo, bendradarbiavimo tikimyb\xc4\x99 bei tarptautinius mainus._NEWLINE_Dalykin\xc4\x97 mug\xc4\x97, skirta kokiai nors \xc5\xabkio \xc5\xa1akai ar netgi po\xc5\xa1akiui, prezentuoja atitinkamos veiklos ar jos specializacijos asortiment\xc4\x85. Universalioji mug\xc4\x97 vienija keli\xc5\xb3 \xc5\xabkio \xc5\xa1ak\xc5\xb3 veiklas bei atstovus._NEWLINE_Istori\xc5\xa1kai mug\xc4\x97se buvo pristatomos prek\xc4\x97s, jos buvo i\xc5\xa1 kart ir parduodamos. Moderniose mug\xc4\x97se da\xc5\xbeniausiai apsiribojama tik j\xc5\xb3 pavyzdiniais modeliais, atskirais vienetais, jos tampa informacijos platformomis bei rinkodaros instrumentu, siekiant esmingai i\xc5\xa1pl\xc4\x97sti si\xc5\xablom\xc5\xb3 preki\xc5\xb3 prekyb\xc4\x85, eksport\xc4\x85, o prek\xc4\x97s pateikiamos tik siekiant nebent susipa\xc5\xbeinti su jomis arba susidaryti bendr\xc4\x85 vaizd\xc4\x85 apie \xc4\xafmon\xc4\x99 ir jos veikl\xc4\x85.\n_START_SECTION_\nAtribojimas nuo parodos\n_START_PARAGRAPH_\nParoda, ekspozicija, prezentacija yra mug\xc4\x97s sinonimai. Mug\xc4\x97s da\xc5\xbeniausiai rengiamos profesionali\xc5\xb3 mugi\xc5\xb3 organizatori\xc5\xb3 ir pagal dalyvi\xc5\xb3 skai\xc4\x8di\xc5\xb3 lenkia kitus analogi\xc5\xa1kus renginius. Prezentacijos metu pristatoma tik konkreti prek\xc4\x97, da\xc5\xbeniausiai joje dalyvauja galutiniai jos vartotojai, o ne prekybininkai didmenininkai, kuri\xc5\xb3 didel\xc4\x97 dalis lankosi b\xc5\xabtent mug\xc4\x97se, re\xc4\x8diau \xe2\x80\x93 nedidel\xc4\x97se parodose, retai \xe2\x80\x93 atskirose prezentacijose._NEWLINE_Tad mug\xc4\x97s pagal savo masi\xc5\xa1kum\xc4\x85, organizacin\xc4\xaf profesionalum\xc4\x85 bei dalykin\xc4\xaf tikslingum\xc4\x85 labiau nei kitos rinkodaros priemon\xc4\x97s (vie\xc5\xa1ieji renginiai) yra orientuotos \xc4\xaf r\xc5\xab\xc5\xa1iniais po\xc5\xbeymiais apibr\xc4\x97\xc5\xbet\xc4\x85 suinteresuot\xc5\xb3 asmen\xc5\xb3 rat\xc4\x85 \xe2\x80\x93 profesionalius rinkos dalyvius kaip verslininkus, prekybininkus, j\xc5\xb3 profesinius susivienijimus, \xc4\xafvairius prekybos atstovus, tarpininkus, brokerius, verslo pl\xc4\x97tros organizacijas, u\xc5\xbesienio prekybos institucijas (r\xc5\xabmus, asociacijas).\n_START_SECTION_\nTarptautin\xc4\x97s mug\xc4\x97s (VFR)\n_START_PARAGRAPH_\nVokietija u\xc5\xbeima pirm\xc4\x85 viet\xc4\x85 pasaulyje ir yra \xc5\xbeinomiausia mugi\xc5\xb3 bei parod\xc5\xb3 valstyb\xc4\x97 Europoje. Penkios i\xc5\xa1 10 pasaulini\xc5\xb3 mugi\xc5\xb3 bendrovi\xc5\xb3 yra b\xc5\xabtent Vokietijoje, kuri\xc5\xb3 2003 m. bendra apyvarta siek\xc4\x97 2,5 mlrd. \xe2\x82\xac._NEWLINE_Kasmet rengiamos 140\xe2\x80\x93150 tarptautin\xc4\x97s mug\xc4\x97s bei parodos, kuriose dalyvauja 160 000 ekspozicinink\xc5\xb3 bei kurias aplanko 9-10 mln. lankytoj\xc5\xb3. Did\xc5\xbeiausios mugi\xc5\xb3 sal\xc4\x97s ir ekspozicij\xc5\xb3 patalpos yra Deutsche Messe, Hanoveryje (495 265 m\xc2\xb2), Frankfurter Messe (324 023 m\xc2\xb2), Koelnmesse (286 000 m\xc2\xb2), Messe D\xc3\xbcsseldorf (284 000 m\xc2\xb2) ir Messe M\xc3\xbcnchen (180 000 m\xc2\xb2). Did\xc5\xbeiausios po atviru dangumi ekspozicij\xc5\xb3 vietos yra Messe M\xc3\xbcnchen (253 000 m\xc2\xb2), Br\xc4\x97mene (101 200 m\xc2\xb2) ir Berlyne (100 000)._NEWLINE_Kai kurios mug\xc4\x97s yra atskiros (kaip organizacijos) ir nepriklausomos nuo j\xc5\xb3 rengimo vietos, o j\xc5\xb3 organiztoriai tik nuomojasi patalpas atitinkamuose mugi\xc5\xb3 centruose: Frankfurte prie Maino tokios yra knyg\xc5\xb3 mug\xc4\x97 (kasmet), automobili\xc5\xb3 paroda (IAA) (kas dvejus metus) bei Achema (kas 3 m.).'